ការសម្ភាសន៍របស់អ្នកមីងប៉ែន ចិន្តា

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះប៉ែន ចិន្តា

***ពត៌មានសង្ខេបរបស់អ្នកមីងប៉ែន ចិន្តា***

*សព្វថ្ងៃនេះអ្នកមីងប៉ែន ចិន្តាមានអាយុ៤៨ឆ្នាំហើយ គាត់មានស្រុកកំណើតនៅខេត្តពោធិសាត់។ គាត់មានបងប្អូនចំនួន៤នាក់ ស្រី២ ប្រុស២ ហើយគាត់ជាកូនបងគេក្នុងគ្រួសារ។ បន្ទាប់ពីបញ្ចប់សម័យប៉ុល ពតគាត់ក៏បានផ្លាស់ប្តូរមកនៅខេត្តសៀមរាបជាមួយម្តាយ និងប្អូនៗរបស់គាត់។*

ក៖ បាទជាដំបូងខ្ញុំសូមថ្លែងអំណរគុណដល់អ្នកមីងដែលបានឲ្យខ្ញុំសម្ភាសន៍ពីប្រវិត្តរបស់មីង ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកលវិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យកូនចៅជំនាន់ក្រោយរបស់អ្នកមីងអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាមីងណា បាទហើយចឹងនៅពេលដែលខ្ញុំសម្ភាសន៍មីងចប់ ខ្ញុំនឹងដាក់ការសម្ភាសន៏របស់មីងណឹងនៅក្នុងវេបសាយរបស់សាលាដែលមានឈ្មោះថា [www.cambodianoralhistory.byu.edu](http://www.cambodianoralhistory.byu.edu) ណាមីង ចឹងតើមីងយល់ព្រមឲ្យខ្ញុំដាក់  
សម្ភាសន៍របស់មីងចូលទៅក្នុងវេបសាយរបស់សាលាទេមីង?  
ខ៖ ព្រម

ក៖ បាទសម្រាប់ថ្ងៃខែដែលខ្ញុំសម្ភាសន៍មីងនេះគឺ នៅថ្ងៃទី០៩ ខែមករា ឆ្នាំ២០២១ហើយការសម្ភាសន៍នេះត្រូវបានធ្វើឡើងនៅភូមិភ្នំក្រោម ឃុំចុងឃ្នៀស ក្រុងសៀមរាប ខេត្តសៀមរាបណាមីងណា ហើយខ្ញុំជាអ្នកសម្ភាសន៍ឈ្មោះ ហេង សុវណ្ណនរិន្ទ   
អញ្ចឹងខ្ញុំចង់សួរថាតើមីងមានឈ្មោះពេញឈ្មោះអ្វីដែរមីង?

ខ៖ ឈ្មោះប៉ែន ចិន្តា។។

ក៖ ប៉ែន ចិន្តា?

ខ៖ នាមត្រកូល។

ក៖ ចុះអ្នកមីងមានឈ្មោះហៅក្រៅទេ?

ខ៖ អត់មានផង។

ក៖ ចុះមកដល់ឆ្នាំនេះអ្នកមីងមានអាយុប៉ុន្មានឆ្នាំហើយ?

ខ៖ ៤៨ឆ្នាំ។

ក៖ ចុះអ្នកមីងចាំថ្ងៃខែឆ្នាំកំណើតមីងបានទេ?

ខ៖ អត់សូវចាំផងដឹងតែម៉ែប្រាប់ថាឆ្នាំឆ្លូវមិនដឹងជាថ្ងៃសុក្រ មិនដឹងជាថ្ងៃអីអត់ចាំ។

ក៖ ចុះឆ្នាំបារាំងចាំបានទេ?

ខ៖ ចាសឆ្នាំបារាំងដឹងថាកើតឆ្នាំកំណើត ៧៣ ១៩៧៣។

ក៖ ខែអត់ដឹងទេ?

ខ៖ អត់។

ក៖ ចុះអ្នកមីងមានស្រុកកំណើតនៅឯណាដែរមីង?

ខ៖ ស្រុកកំណើតខ្ញុំខេត្តពោធិសាត់ នៅខាងទាល់តែមើលក្នុងនេះបានចាំបាន។

ក៖ បាទ ប៉ុន្តែខេត្តពោធិសាត់?

ខ៖ ចាស ដឹងថាខេត្តពោធិសាត់ហើយប៉ុន្តែមិនដឹងភូមិនោះស្រុកក្រចូស្អីុំឯណាទេច្រើនណាស់មិនសូវជាចាំខ្ញុំអាយុតិចដែរ។

ក៖ ចុះហេតុអីក៏អ្នកមីងមកនៅសៀមរាបនេះដែរ?

ខ៖ តាំងពីដូចថាចូលស្រុកមកនៅស្រុកគេណឹងបណ្តោយ គេជម្លៀសមកនៅណឹង  
បណ្តាយចូលមកនៅនេះ៧៩។

ក៖ អរមកនៅនេះយូរហើយ?

ខ៖ ចាស តាំងពី៧៩មិនទាន់បានផ្លាស់ទៅលំនៅទៅណាទេនៅតែនេះឯង។

ក៖ ចុះអ្នកមីងមានបងប្អូនចំនួនប៉ុន្មានដែរមីង?

ខ៖ ៤នាក់។

ក៖ ៤នាក់?

ខ៖ ចាស។

ក៖ ហើយអ្នកមីងជាកូនទីប៉ុន្មានដែរ?

ខ៖ បងគេបង្អស់។

ក៖ ប្រុសប៉ុន្មាន ស្រីប៉ុន្មានដែរមីង?

ខ៖ ប្រុស២ ស្រី២ ប្អូនខ្ញុំស្រីនោះបន្ទាប់ខ្ញុំទី២បន្ទាប់ខ្ញុំ។

ក៖ ចុះអ្នកមីងអាចជួយរៀបរាប់ប្រាប់ឈ្មោះបងប្អូនទាំងអស់របស់អ្នកមីងបានទេ ពីបន្ទាប់អ្នកមីង?

ខ៖ បានតើ ប្អូនទី២ឈ្មោះប៉ែន ចាន់ឌី។

ក៖ ស្រី?

ខ៖ ចាស ប៉ែន ចាន់ថា ប្រុស ប៉ែន រិននោះប្រុស។

ក៖ ចុះមីងចងចាំសាច់រឿងអ្វីខ្លះដែរជាមួយបងប្អូន កាលពីក្មេងៗថាបានឆ្លងកាត់អីជាមួយគ្នា ឬក៏ធ្វើការជាមួយគ្នាម៉េចដែរ ឬក៏ជីវិតកាលពីនៅក្មេងណឹងម៉េចដែរមីង អាចជួយរៀបរាប់បានទេ?

ខ៖ បានតើ ពីក្មេងមានប្រវិត្ត ដូចថានៅជាមួយម៉ែក្សត់អត់មានអីហូបចឹងណា ចាសហើយទៅកាប់អុស កាប់អុសលក់ទៅចាក់នំចាក់អីលក់ទៅធម្មតា ពីរនាក់ម្តាយលក់នំលក់អីរួចបានពេលរួចពីចាក់នំណឹងទៅបង់នំបង់អីរួចហើយបាននាំម្តាយចូលព្រៃ ប្អូនស្រីនោះនៅមើលប្អូនតូចៗ ចាសហើយមកវិញចឹងទៅថ្ងៃណានោះក៏ខ្វះខាតជីវភាពយើងដែលយើងអត់ណាមកស្រុកហើយមានអីធ្វើមានមុខរបរអីអត់ ហើយម្តាយនោះក៏អត់មានគ្រួសារទៀតគាត់មេម៉ាយតាំងពីខ្ញុំអាយុ៨ឆ្នាំ ខ្ញុំ៨ឆ្នាំម្តាយខ្ញុំមេម៉ាយរហូតទាល់តែពួកខ្ញុំធំៗរៀងខ្លួនទម្រាំបានស្មើប៉ុណ្ណេះនោះខ្ញុំតស៊ូច្រើនសព្វបែបយ៉ាងក៏យ៉ាប់ ងាកទៅមើលប្អូននោះឈឺក៏អត់លុយ ងាកទៅរកឆ្នាំងបាយគ្មានអ្នកណាដាំបបរ ស្លរម្ជូព្រលិតអីមានអស់ហើយ ដូចថារកអីហូបមិនបាន ពេលណាមានបងប្អូនញាតិជិតខាងគេមកលេងចឹងអត់ហ៊ានហូបទេ ចាំតែពេលគេទៅអស់បាននាំបងប្អូនមកហូបហើយ  
ម្តាយខ្ញុំអត់ហា៊នហូបទេខ្លាចកូនអត់ ទុកសម្រាប់តែកូន នែពួកខ្ញុំប្អូនៗខ្ញុំពួកខ្ញុំអត់មានអ្នកណាចូលសាលាអីមួយទេព្រោះអីយើងអត់ ដឹងតែពីកាលនោះសាលារដ្ឋគេរៀនគេត្រូវការលុយណា ហើយថវិការធម្មតាខោអាវសម្លៀកបំពាក់សៀវភៅបិច កាតាបរៀនអីយើងត្រូវមានគ្រប់គ្រាន់ដែរដល់ពេលជីវភាពពួកខ្ញុំអត់ខ្លាំងក៏មិនបានចូលសាលាសូម្បីតែគ្រូណឹងហៅទៅរៀនអក្ខរកម្មក៏ខ្ញុំអត់បានទៅដែរ ទៅម៉េចបើប្អូនៗខ្ញុំនៅតូចៗហើយ ម៉ែយើងកាលនោះមានជំងឺច្រើនចឹងហើយបញ្ហាយើងអត់បានទៅធ្វើ និយាយរួមទៅបានតែចូលព្រៃម្ខាងគត់ ព្រោះយើងអត់ចេះអក្សរយើងអត់ដឹងថាទៅធ្វើវិធីអីឲ្យបានលុយនិងគេផង ចាសមានតែចូលព្រៃចូលដុបណឹងឯង អត់តែពីកាប់អុសទៅក៏ស៊ីឈ្នួលគេទៅ និយាយរួមទៅបញ្ហាខ្ញុំរហូតដល់ពេលខ្ញុំធំមានគ្រួសារហើយ ក៏ខ្ញុំអត់មានមុខរបរដែរមានគ្រួសារហើយក៏ពិបាកមានកូនតែ១សោះ ខ្ញុំទៅស៊ីឈ្នួលបោកខាអាវឲ្យគេ កាប់អុសចិញ្ចឹមកូនប្តីឈឺ ប្តីខ្ញុំឈឺឡើង៨ឆ្នាំអត់មានអីហូបទាំងអស់គិតមើលអង្ករតែមួយគីឡូសោះរកលុយទិញមិនបាន ជីវភាពពិបាក រហូតដល់គ្រួសារខ្ញុំខូចបាត់

ទៅ បាននៅតែកូនស្រី១ រហូតមិញខ្ញុំបានគ្រួសារក្រោយនេះរាងគ្រាន់សំណំសំនួនមានអីហូបនិងគេខ្លះ វាមិនសូវដូចថាចានឆ្នាំង អំបិលប្រហុកអីយើងមិនសូវខ្វះខាតប៉ុន្មានទេណាថាវាមធ្យម វាសំណំជាមនុស្សនិងគេរស់ក្នុងសង្គមនិងគេបានបើពីមុនអត់សោះតែអង្ករកន្លះកំប៉ុងចឹងដាំបាយមានយំមានស្រែកតែខ្ញុំ ហូបទៅដាក់ចានបាយទៅក៏សម្លឹងមើលមុខហើយតែ៣នាក់ម៉ែកូនសោះណឹងណាក៏អត់មានអីហូបដែរ ប្តីរុញឲ្យប្រពន្ធ ប្រពន្ធរុញឲ្យប្តីក៏មិនដឹងទៅហូបម៉េចក៏ឲ្យកូនទៅ កូននោះអង្គុយមើលមុខ  
ម្តាយមិនហ៊ានហូបដែរណាអូនវាពិបាកណាស់ ចាសនេះជីវភាពពួកខ្ញុំ ដល់មកឥឡូវខ្ញុំដូចថា ដល់សម័យឥឡូវដូចថា យើងមានជំនួយពីខាងប្រទេសផ្សេងៗចឹងទៅណា គាត់ចេះផ្តល់ថវិការមកឲ្យយើងខ្លះ មិនបានជាលុយកាក់ច្រើនធំដុំតែអង្ករក្នុងសុធា  
របស់គាត់ឲ្យពួកយើងដែលអត់ណា ទោះបី១០គីឡូ ៥គីឡូ ឬមួយបេតូច បេធំក៏ជាសុគន្ធរបស់ពួកគាត់រាល់គ្នាដែរថា គាត់ដូចថាក្រុមមូលនិធិរបស់គាត់ ចេះយកមកជូនឲ្យយើងក្រីក្រដែលនៅតាមស្រុកស្រែ ឬជនបទផ្សេងចឹងទៅណាអូន ចាសដល់បាន  
ចឹងក៏ខ្ញុំមានពាក្យដែលត្រូវវែងឆ្ងាយទេអូនក៏មានតែពាក្យប៉ុណ្ណឹងឯង។

ក៖ បាទអ្នកមីង ចុះទាក់ទងជាមួយសម័យប៉ុល ពតវិញអ្នកមីងនៅចងចាំអ្វីខ្លះពីសម័យប៉ុល ពតអ្នកមីង?

ខ៖ ចាសនៅចាំតិចណាស់អូនដូចថាចាំភាគតិចម៉ង ដូចថានៅពីជំនាន់អាពតគេកុមារត្រឹមអាយុ ៥ ៦ឆ្នាំអី ចូល៦ឆ្នាំអីចឹងអ្នកខ្លះគេទៅខាងសហករណ៍នៅជាមួយដូចថាគេមានមេចុងភៅផ្សេងណា ចាសគេមានសហករណ៍គេផ្សេងចឹងដូចគេមានមួយផ្នែកៗ  
ក្មេងៗគេឲ្យនៅផ្សេងៗចឹងណាគេអត់ឲ្យជុំម៉ែឪទេគេត្រូវបំបែកតែសម្រាប់ខ្ញុំនៅជាមួយម្តាយ ម្តាយឪពុកនៅជុំគ្នាគ្រាន់តែថាពេលហូបចុកអត់មានអីហូបទេ បើខាងម៉ែខ្ញុំបបរមួយខ្ទះត្នោតចឹងមានអង្ករប្រមូលបានតែមួយស្លាបព្រារទេម្តាយឪពុកហូបទឹក សម្រាប់ខ្ញុំមានតែកូនស្រីមានខ្ញុំមួយមុនគេ ប្អូនខ្ញុំទី២នោះគាត់ទើបតែនៅកូនង៉ា ចាសក៏ម៉ែខ្ញុំប្រមូលបបរនិងចាននិងបានមានគ្រាប់អង្ករ១ ស្លាបព្រារ ២ស្លាបព្រារសម្រាប់កូនគាត់ហុតតែទឹកទេ ចាសហើយទៅនៅសហករណ៍ណឹងដូចថាមានចុងភៅមួយដែលណឹងគាត់លួចលាក់ពីគេណាបើគេដឹងក៏គេយកគាត់ទៅសម្លាប់ចោលដែរ បានថាគាត់ល្អដែរម៉ែខ្ញុំគាត់ថាកូនមិត្តឯងហូបរើស គាត់ថាបើមិត្តបងឯងស្រណោះកូនខ្ញុំកូនខ្ញុំវាហូបតែប្រហុកទេ ក៏គាត់លួចប្រហុកគេដុតបានគាត់មូលណឹងចង្កេះសំឡុយទុកឲ្យខ្ញុំ ចាសហើយនិងប្រវិត្តម្តាយមីងខ្ញុំណឹងប៉ុនៗក្មួយដែរតែគេឲ្យទៅឃ្វាលគោឃ្វាលអីទៅចឹងណាអូន ចាសដល់ពេលគាត់ឈឺគេយកទៅឲ្យដេកពេទ្យគេដឹករទេះគោទៅ ដឹករទេះគោហើយក៏គេជម្លៀសទៅបាត់ គេឲ្យនៅបែកផ្សេងគ្នាក៏មិនដឹងជាព្រាត់បែកទៅណាទៅណីអស់ទេ ម្តាយមីងខ្ញុំគ្រាន់តែដឹងដំណឹងថាគាត់ស្លាប់ តែលទ្ធផលម៉េចមិនដឹងថាមីងខ្ញុំទៅនៅធ្លាយដល់ណា២នាក់បាត់ទាំងអស់រកមិនឃើញ ហើយជីដូនខ្ញុំងាប់ពីជំនាន់ណឹងពីជំនាន់អាពតណឹងឯងដែលគាត់អត់មានអីហូប បានខ្ញុំថាពេលមានដល់ថ្ងៃនេះនឹកឃើញពីជំនាន់ណឹងមកឈឺចាប់ ឈឺចាប់ដែលយើងអត់ អត់មែនទែនម៉ងណា ថាកូនយើងសម័យនេះហូបម៉េចម៉ាថាវាបានហូបគ្រាន់ជាងយើង បើយើងគ្មានទេមានតែម្តាយ ម្តាយទៅធ្វើការបាត់នៅជាមួយនៅផ្ទះទៅ តែភាគច្រើនប៉ុនៗខ្ញុំអាយុ៦ឆ្នាំ ៧ឆ្នាំណឹងគេនៅ អ្នកផ្សេងគេអត់ឲ្យនៅជុំម្តាយឪពុកទេគេបំបែកយើងអស់ហើយ ចឹងប៉ុណ្ណឹងហើយណាអូន ចាំតែប៉ុណ្ណឹងឯង។

ក៖ បាទចុះកាលណឹងអ្នកមីងមានអាយុប៉ុន្មានឆ្នាំដែរ?

ខ៖ ចាសកាលពីណឹងដូចខ្ញុំនិយាយចឹងអាយុ៦ឆ្នាំ ធំរាងដឹងហើយ៥ ៦ឆ្នាំណឹងឯងប៉ុនវាមិនសូវជាចាំអស់ទេចាំត្រួសៗតិចប៉ុណ្ណឹងឯង ដូចថាវ័យយើងប៉ុណ្ណឹងវា ថាពេលវាជម្លៀសមកនេះក៏មិនដឹងជម្លៀសថាជម្លៀសមកណឹងគេជម្លៀសរបៀបម៉េចប៉ុនថាដូចថាចាំ ថាឪពុកខ្ញុំរែក រែកកូនមួយចំហៀង រែកឥវ៉ាន់មួយចំហៀងពរប្អូនមួយចំហៀងឪពុកខ្ញុំ ហើយដើរតាមដីខ្សាច់គ្មានអីទេ គ្មានស្អីពាក់រកតែស្បែកជើងពាក់ក៏គ្មានផង ចាសម្តាយខ្ញុំបីប្អូនខ្ញុំមីតូចណឹងមីប្អូនណឹងទើបកើតណឹង គ្នានៅក្រហមដែរ មិនទាន់បានមួយឆ្នាំផងគេជម្លៀសរត់ទីងណាត់ទីងណែងមិនដឹងថាទៅខាងណាអីខាងណី។

ក៖ បាទអ្នកមីង ចុះអ្នកមីងបាន គេឲ្យធ្វើការទេអ្នកមីង?

ខ៖ ខ្ញុំនោះអត់ផង ខ្ញុំដូចថាខ្ញុំសំណាងជាងគេខ្ញុំអត់បានធ្វើការអីនៅតែជាមួយម្តាយ  
ហើយជាមួយចុងភៅអត់សូវបានធ្វើអីនិងគេទេ។

ក៖ ចុះអ្នកមីងមានចាំទេថាតើកាលណឹងអ្នកមីងនៅពោធិសាត់ណឹង ឬក៏ចេញពីពោធិសាត់ដែរអ្នកមីង?

ខ៖ ចាស ខ្ញុំអាកន្លែងត្រង់ណឹងខ្ញុំអត់ដឹងដែរអូន មិនដឹងជានៅកន្លែងណឹងអត់ដូចថាចេញតែពីស្រុកណឹងមក មិនដឹងគេជម្លៀសម៉ែខ្ញុំទៅស្រុកណស្រុកណីខ្លះទេ ប៉ុន្តែម៉ែខ្ញុំគាត់និយាយថាគាត់អ្នកនៅខេត្តពោធិសាត់ណា តែនៅស្រុកភូមិអីខ្ញុំអត់សូវចាំទេ ប៉ុន្តែម៉ែខ្ញុំធ្វើអត្តសញ្ញាណប័ណ្ណពីខ្ញុំអាយុ១៦ឆ្នាំគាត់ដាក់ក្នុងអត្តសញ្ញាណប័ណ្ណខ្ញុំទាំងអស់ ស្រុកកំណើតភូមិនៅឯណាអីគាត់ដាក់ទាំងអស់តែខ្ញុំអត់ចាំ ខ្ញុំដឹងតែថាធំឡើងចាំពីអា  
ពតមកដល់ពេលជម្លៀសមកមកនៅស្រុកណឹងធំតែនិងស្រុកគេណឹងបណ្តោយអត់មានបានស្គាល់ស្រុកខ្លួនឯងវិញផង។

ក៖ ចុះអ្នកមីងចាំទេថាពេលគេរំដោះហើយអ្នកមីងមកនៅសៀមរាបណឹងមែនទេ?

ខ៖ ចាស ពេលរំដោះហើយមកនៅណឹង៧៩ ដល់៨១អីខ្ញុំនៅណឹងរហូត នៅណឹងក៏ម៉ែខ្ញុំមកនៅនេះមុខដំបូងនោះម៉ែខ្ញុំគាត់ ចាក់នំពុម្ព នំថង់នួនអីចឹងទៅណាលក់ណាចាស គាត់ដូចថាគាត់ចេះណឹងយើងចាប់ផ្តើមានលុយចាយខ្លួនឯងតិចៗហើយ ហើយចាយជាលុយកាក់ អាលុយកាក់យើងប៉ុនៗមេដៃអីណឹងឯង កាកប្រាក់សុទ្ធទៀតណា ចាសជំនាន់ណឹងមានខ្ញុំទាន់ពីជំនាន់ណឹងដែរនៅចាំ ចាសដល់ពេលអាយុ៨ឆ្នាំ ៩ឆ្នាំនេះ ៨ឆ្នាំបានប៉ាខ្ញុំនិងម៉ាក់ខ្ញុំគាត់ចែកផ្លូវគ្នាដើរ ហើយខ្ញុំក៏នៅជាមួយម្តាយរហូតទាល់តែពេញវ័យរាងខ្លួនចាស ក៏កម្សត់ណាស់ប៉ុណ្ណោះឯងអូនចាំបានតែប៉ុណ្ណឹង។

ក៖ ចុះអ្នកមីងមកនៅនេះយូរហើយ ឬក៏នៅទៅណាពីមុននៅនេះ?

ខ៖ ពីមុនដូចថាយើងនៅទន្លេ យើងនៅទន្លេយើងចុះឡើងៗពេលទឹកស្រក់ចឹងចុះទៅទន្លេ ចាសលើកផ្ទះតូចចឹងឯងតែផ្ទះខ្ញុំតូចជាងនេះផងនៅជាមួយម៉ែខ្ញុំតូច តែប្រហែលគ្រែខ្ញុំខាងនោះចឹងឯងអូន គ្នា៦នាក់នៅគ្រែតូចប៉ុណ្ណឹងកាលណឹងទៅនៅជាមួយម្តាយណឹង វេទនាថាវេទនារកលេខដាក់មិនបាន កាប់បានអុសហើយក៏លក់មិនបាន កាប់អុសហើយលក់មិនបានបើសិនជាយើងនៅជិតខាងគេ គេអត់ទិញយើងទេបើយើងឲ្យគេដុតទទេគេដុត បើយើងឲ្យគេគេយកបើថាឲ្យគេទិញអត់ទិញទេចឹងឯង ពិបាកណាស់ខ្ញុំកាលណឹង ចាំតែប៉ុណ្ណឹងឯងអូន។

ក៖ បាទ ចឹងមានន័យថាកាលពីក្មេងទោះបីជាបែកពីប៉ុល ពតមកហើយអ្នកមីងក៏អត់បានចូលរៀនចូលសូត្រដែរ?

ខ៖ អត់សោះបណ្តោយគឺអត់ អត់ដែលមានចូល ម៉ែខ្ញុំខ្ញុំប្អូននៅតូចៗពេកចឹងដូចថា គាត់ថាកូនអើយចាំឆ្នាំក្រោយចាំកូនឯងចូលរៀន ប៉ុនឃើញគេចូលរៀនចឹងមានអារម្មណ៍ថាចូលរៀនទៅឈរនៅសាលារៀនគ្រូដេញអត់ឲ្យឈរទេ គាត់ថាពេលណាយើងឈរមើលគេចឹងសិស្សៗដែលស្គាល់យើងណឹងអត់មានចាប់អារម្មណ៍និងខាងរៀនទេ បើយើងនៅមើលគេចឹងគេរវល់តែពិភាក្សានិយាយជាមួយយើងចឹងគេភ្លេចអក្សរ ចឹងហើយគ្រូដេញអត់ឲ្យមើលគេទេចងទៅឈរមើលព្រោះចង់ចេះ ទៅក៏ម្តាយខ្ញុំចាំមួយឆ្នាំហើយមួយឆ្នាំទៀតរហូតដល់ខ្ញុំធំ អាយុចូលជាង១០ឆ្នាំហើយឲ្យខ្ញុំរៀនខ្ញុំអត់រៀន ខ្ញុំថាធំហួសហើយខ្ញុំអត់រៀនទេខ្ញុំឃើញគេតូចៗរៀនថ្នាក់ធំ ហើយខ្ញុំធំហើយរៀនថ្នាក់តូចខ្ញុំអត់ចូលដូចថាយើងកាលណឹងដូចរៀងល្ងង់ផងណា ចាសឃើញថាល្ងង់បើសិននឹកឃើញដូចសព្វថ្ងៃដល់ពេលយើងអត់ចេះអក្សរចឹងទៅរកស៊ីកាប់អុសចេះណាអូន កម្លាំងបាយយើងចេញទៅចឹងមានអារម្មណ៍ថាស្តាយខ្លួនឯងណាស់ បានរាល់ថ្ងៃ  
ជម្រុញឲ្យកូនទៅរៀនហើយកូនមិនទៅទៀត ឥឡូវឈប់រៀនអស់រលីងបណ្តោយ ហើយណាមួយបន្ទោសកូនក៏មិនត្រូវចង់និយាយថាខ្ញុំបន្ទោសកូនវាមិនកើតណាអូនយើងមានគ្រួសារ តែក្រុមគ្រួសារខ្ញុំគ្រួសារខ្ញុំនិយាយគាត់អាល័យតែទៅឯលើៗបាត់ចឹងទៅខ្ញុំនៅជាមួយកូន ពេលណាធ្វើការតែឯងកូនអត់ជួយម្តាយអត់កើត ណាគាត់ឃើញខ្ញុំពិបាកគាត់ត្រូវតែជួយខ្ញុំ ចឹងហើយការរៀនសូត្ររបស់គាត់ត្រូវតែគាត់រៀនអត់ទាន់គេចឹងណា មានអារម្មណ៍ថាស្រណោះកូនដែរ ស្រណោះកូនតែមិនដឹងធ្វើម៉េចជួយកូនរួច ព្រោះយើងជំងឺវាជាប់និងខ្លួនទៀត ជំងឺច្រើនផងធ្វើអីតែឯងអត់បានទេទាល់តែកូនទៅជួយបានៗ។

ក៖ បាទចុះមកដល់សព្វថ្ងៃនេះអ្នកមីងអត់ចេះអាន និងចេះសរសេរអក្សរខ្មែរ?

ខ៖ អត់សោះបណ្តោយចាស។

ក៖ អត់បានទៅរៀនថ្នាក់អក្ខរកម្មអីនិងគេទេ?

ខ៖ អត់ ដូចខ្ញុំប្រាប់អូនឯងពីដើមទីចឹងថាឲ្យទៅរៀនអក្ខរកម្មហើយក៏មិនបានទៅព្រោះអត់មានពេលទៅ ខ្ញុំចង់និយាយថាយើងអត់មានអីហូបចឹងអើយ ត្រឹមកូនខ្ញុំមួយចឹងគេឲ្យទៅរៀនអក្ខរកម្ម គ្រូមកតាមហៅតើគ្រូគាត់ស្រណោះខ្ញុំគាត់ឲ្យទៅរៀនក៏ប៉ុន្តែខ្ញុំទៅអត់រួចដោយសារអី កាលនោះយើងទៅបាត់ទៅយើងរវល់តែរៀនយើងអត់មានការទៅរកស៊ីនិងគេមកវិញយើងអត់មានអង្ករហូប យើងរវល់ត្រង់ទៅរៀនទៅយើងអត់មានអីហូបចឹងហើយរកពេលណឹងឆ្លៀតអត់បាន ប៉ុន្តែខ្ញុំកូនខ្ញុំអាក្រក់ល្អគាត់បានរៀនខ្ញុំឲ្យគាត់រៀនបានថ្នាក់មើលអាបងគេបានថ្នាក់ទី៧ មួយទៅឯលើណឹងគាត់បានថ្នាក់ទី៩ហើយ នេះគ្រូមកតាមហៅឲ្យប្រលងចូលថ្នាក់ទី១០ បានថាថ្នាក់ទី១០គ្រូយើងភាគច្រើនដូចថាកូនក្មេងខ្លះរៀនអត់ចូលជាមួយគាត់ទេដឹងម៉េច ដូចថាការព្យាយាមរបស់គាត់រវល់តែចង់ដើរលេងច្រើនជាងម៉ង ចាសពេលអាពៅមិញណឹងបានថ្នាក់ទី៦ ប្រលងចូលថ្នាក់ទី៧គាត់ឈប់រៀនខ្លួនឯង ដេញអត់ទៅវាយក៏មិនទៅមិនចឹងជាម៉េច ទៅខ្ញុំថាម៉េចកូនឯងអត់ទៅរៀនថាអត់ទៅទេ ដឹងមានបញ្ហាអីនៅក្នុងសាលាគ្នាគាត់ខ្ញុំអត់ដឹងណាចាស ប៉ុន្តែគ្រូយើងបន្ទោសគ្រូក៏អត់បានដែរ ព្រោះអីគាត់អត់បានមើលយើងគ្រប់២៤ម៉ោងទេ។

ក៖ សិស្សច្រើនផង។

ខ៖ ចាស ចង់និយាយថាអាកូនយើងកូនតែ១ ២ យើងស្រែកថាយើងហត់យើងនឿយចុះទម្រាំគ្រូសិស្សច្រើន ២០ ៣០នាក់គាត់មិនអាចមើលបានទាន់ទេ។

ក៖ ចុះអ្នកមីងមានមិត្តភិក្តដែលធំធាត់ស្និតស្នាលមកជាមួយគ្នាតាំងពីក្មេងដល់ឥឡូវមានទេមីង?

ខ៖ អត់មានផង ច្រើនថាមិត្តភិក្តធម្មតារាប់អានហើយធម្មតាគេអត់មានការស្និតស្នាលជាមួយយើង បានតែធម្មតា ភាគច្រើនចង់និយាយថាពីមុនយើងមានមិត្តភិក្តស្និតស្នាលពេលយើងអត់ៗដូចគ្នាយើងចេះតែស្គាល់ទៅណា ដល់មកសម័យឥឡូវគេមានផ្ទះធំទ្រនំខ្ពស់ យើងចឹងគេឃើញយើងអ្នកខ្លះគេមិនហៅផង ដូចថាគេរើសអើងយើងឃើញយើងអត់ចឹងគេមិនសូវជាចង់និយាយរកយើង ចង់រាប់អានអីចឹងណាបើថាយើងមានតែអ្នកចឹងៗដូចគ្នាអី គេដូចថាអ្នកនៅចេះដូចគ្នាគេចេះតែមានការស្និតស្នាលបើថាអ្នកផ្សេងអត់មានផង។

ក៖ ចុះមីងមានបងប្អូន ឬក៏សាច់ញាតិណាដែលរស់នៅក្រៅប្រទេសអត់ទេមីង?

ខ៖ អត់ផង អត់ដែលមានផងចង់និយាយថាមានតែអ្នកបងប្អូនបាត់ទៅដែលចូលស្រុកហើយមានម្តាយមីងអី ម្តាយមីងនោះប៉ុនមិនមែនបង្កើតសាច់ជាមួយទេគ្រាន់ថា ម្តាយមីងឪពុកមារណឹងគាត់ធ្លាប់ចេញពីអាពតជាមួយម៉ែខ្ញុំដូចថាកាលពីមុនគាត់មានគ្រោះអាសន្នម្តាយខ្ញុំជួយគាត់អីចឹងម៉ែឪជួយចឹងអីទៅណា ពេលចូលមកស្រុកវិញមកក៏បែកគ្នាតាំងពី ៧៩ ៨១ ៨២ ណឹងបែកមករហូតមិនដឹងថាគាត់នោះស្លាប់ឬរស់យ៉ាងណាអត់ដឹង ទាល់តែម៉ែខ្ញុំគាត់ចាំឈ្មោះបើថាពួកខ្ញុំអត់ចាំទេ ពួកខ្ញុំនៅតូចៗ។

ក៖ បាទ ចុះតាំងពីក្មេងមកដល់សព្វថ្ងៃនេះ តើអ្នកមីងធ្លាប់ប្រកបការងារអ្វីខ្លះដែរដើម្បីចិញ្ចឹមជីវិត និង កូនចៅដែរមីង?

ខ៖ ច្រើននិយាយរួមទៅគឺច្រើន ដូចខ្ញុំនិយាយពីដើមទីថាកាប់អុស បោកខោអាវគេ សូម្បីតែកោសខ្យល់ សូម្បីតែស៊ីឈ្នួលលាងចានខ្ញុំធ្វើបានទាំងអស់ឲ្យតែកូនបានហូប ជួនកាលទៅនិយាយឲ្យអស់ទៅអូន សូម្បីតែចាស់ទុំគាត់ហៅទៅរកចៃ ដកស្កូវក៏គាត់ឲ្យលុយខ្ញុំដែរ គាត់មិនដែលប្រើខ្ញុំទទេទេ គាត់ឃើញយើងអត់គាត់ចេះតែឲ្យទៅណា បើទៅរកអីផ្សេងគ្មានទេ គឺមានតែមុខរបរប៉ុណ្ណឹងហើយនិងលីសែងរែកពន់និងគេណឹងឯង រែកទឹកឲ្យគេ ស៊ីឈ្នួលរែកទឹកឲ្យគេមួយអំរែកកាលណឹងបានតែ២រៀលអីណឹងក៏ទៅដែរ អាជំនានយើងចាយលុយ៥០ណឹងក៏ទៅ មួយអំរែក៥០ក៏ទៅដែរឲ្យតែបានឲ្យកូនហូប។

ក៖ ចុះអ្នកមីងមានធ្លាប់ប្រកបអាជីវកម្មលក្ខណៈគ្រួសារដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់?

ខ៖ អត់មានផងអូន ចាសអត់ដែលផង។

ក៖ អត់មានទេ?

ខ៖ ចាស ព្រោះអីយើងអត់ដើម និយាយរួមទៅមិនដែលមានរបស់អីត្រូវចិញ្ចឹម គ្មានអីធំដុំចិញ្ចឹមផង ដែលសព្វថ្ងៃមានតែឆ្កែរកមកនៅក៏ចិញ្ចឹមទៅបើថាឲ្យចិញ្ចឹមរបស់អីដែលលក់បានលុយខ្ញុំអត់ដែលចិញ្ចឹមទេ។

ក៖ បាទអ្នកមីង ចុះអ្នកមីងអាចប្រាប់បន្តិចទេថាពេលវេលាមួួយណាក្នុងជីវិតអ្នកមីងដែលអ្នកមីងគិតថាពិបាកជាងគេបំផុតក្នុងជីវិតដែរមីង?

ខ៖ ពេលវេលាគិតទៅមានតែពិបាកគឺថាទូទៅគឺពិបាកមួយជីវិតនេះពិបាករហូតម៉ង គ្រប់ពេលវេលាគឺពិបាករហូតណឹងរកដំណោះស្រាយថាឲ្យភ្លឺស្លាងនិងគេគឺអត់មានម៉ងគឺដឹងថាការពិបាកម៉ង ពិបាកគ្រប់ពេលវេលាបណ្តោយខ្ញុំនិយាយទៅ ការស្រណុកសុខស្រួលមួយជីវិតនេះគឺអត់មានគឺមានតែបើកភ្នែកពីព្រលឹមចេញទៅបាត់ចឹង ថ្ងៃណានោះម៉ោង១ ម៉ោង២ មកដល់ទម្រាំតែបានបាយហូបរហូតដល់បាយល្ងាចវិញ គឺអត់មានពេលវេលាណាដែលស្រាកស្រាន្តសប្បាយចិត្តដូចគេគឺ ឲ្យល្ហែល្ហើយស្រណុកស្រួលដូចគេអត់មានផងគឺនឿយមួយជីវិតចឹងបណ្តោយ។

ក៖ ចុះកាលពីក្មេងអីអ្នកមីងធ្លាប់មានក្តីស្រម៉ៃអត់ថាធំឡើងចង់ធ្វើអីអត់ទេ?

ខ៖ ធ្លាប់ ជាពិសេសដូចថាការស្រមើស្រម៉ៃរបស់ខ្ញុំពីតូចមកគិតថាបើសិនជាខ្ញុំបានរៀនខ្ពង់ខ្ពស់ ខ្ញុំចង់ធ្វើអីមួយសម្រាប់គ្រួសារឲ្យមាន ដូចថាឲ្យមានផលប្រយោជន៍សម្រាប់គ្រួសារហើយណា ចាសហើយណាមួយនិយាយពីការស្រម៉ៃនោះស្រលាញ់ជាងគេបំផុត គឺដូចជាការច្រៀង ចូលជាតារាចម្រៀងស្រលាញ់បំផុតជាងគេលើលោកនេះ គឺស្រលាញ់ម៉ងគឺចូលចិត្តម៉ង ដល់មកចាស់ប៉ុណ្ណេះហើយក៏នៅតែចូលចិត្ត ចូលចិត្តទៅក៏អង្គុយច្រៀងបទណាក្តុកក្តួលគឺស្រក់ទឹកភ្នែកក៏មានដែរយំផងអីផង ដូចថាស្រលាញ់រឿងចម្រៀងណឹងបណ្តោយតាំងពីក្មេងមកបណ្តោយ ហើយចូលចិត្តច្រៀងហើយចូលចិត្តរាំរែកគឺចូលចិត្តបំផុត តាំងពីក្មេងមកគឺស្រម៉ៃថា ប្រសិនជាខ្ញុំរៀនខ្ពង់ខ្ពស់ដូចគេមានការស្រមើស្រម៉ៃខ្ញុំទៅប្រលងចម្រៀងហើយ ហើយពូខ្ញុំគាត់ពីដើមគាត់នៅទន្លេយើងនេះគេខាងភូមិឃុំគេធ្វើភ្លេងអកកេសចឹងណា គាត់ហៅច្រើនខ្ញុំទៅច្រៀងលេង ខ្ញុំចូលចិត្តច្រៀងចឹងគាត់ហៅ ពិរោះមិនពិរោះក៏ពូខ្ញុំហៅទៅដែរប៉ុណ្ណឹងឯងអូន។

ក៖ ចុះម្តាយអ្នកមីងមានឈ្មោះអ្វីដែរអ្នកមីង?

ខ៖ ម៉ែខ្ញុំឈ្មោះគាត់ប៉ែន រ៉ាំ។

ក៖ ប៉ែន រ៉ាំ?

ខ៖ ចាស។

ក៖ ចុះគាត់ណឹងមានស្រុកកំណើតនៅពោធិសាត់ដែរមែន?

ខ៖ ចាស ម្តាយខ្ញុំអ្នកនៅស្រុកណឹងបណ្តោយ។

ក៖ ចុះគាត់ណឹងជាមនុស្សបែបណាដែរអ្នកមីង? គាត់កាច ឬក៏ស្លូតដែរ?

ខ៖ អូយ! ម្តាយខ្ញុំកាចណាស់ កាចម៉ងកាចតាំងពីក្មេងរហូតដល់ចាស់សម័យនេះគាត់ជិត៦០ ចូល៧០ហើយ ចាស់ដើរមិនចង់រួចហើយក៏នៅមនុស្សគាត់កាចកូនចៅអីធ្វើអី មិនសមគួរគាត់អត់បានទេ។

ក៖ ចុះសព្វថ្ងៃណឹងគាត់នៅឯណាដែរមីង?

ខ៖ ចាស គាត់នៅជាមួយប្អូនខ្ញុំនៅនោះ នៅភូមិ៦ខាងភូមិ៦។

ក៖ ចុះឪពុកអ្នកមីងមានឈ្មោះអ្វីដែរ?

ខ៖ ឪពុកខ្ញុំឈ្មោះគាត់បើម្តាយខ្ញុំប្រាប់ដូចឈ្មោះលី វ៉ា។

ក៖ លី វ៉ា?

ខ៖ ចាស លី វ៉ា។

ក៖ គាត់ជាអ្នកពោធិសាត់ដែរមែនមីង?

ខ៖ ចាស គាត់អ្នកនៅខាងនោះដែរ។

ក៖ ចុះគាត់ជាមនុស្សបែបណាដែរមីង? កាច ឬក៏ស្លូតដែរ?

ខ៖ ឪពុកខ្ញុំដូចជាមិនកាចទេតែងតែម៉ែខ្ញុំនិយាយគាត់មនុស្សគាត់ស្លូតជាងម៉ាក់ខ្ញុំឆ្ងាយ ម៉ែខ្ញុំកាចណាស់បើថាឪពុកខ្ញុំចេញទៅរក ដូចចង់ទៅរកស៊ីតាមដុបតាមព្រៃអីអញ្ចេះ មិមិនបានលុយគាត់មិនចង់ហ៊ានចូលផ្ទះទេគាត់ខ្លាចម៉ែខ្ញុំ តែម៉ែខ្ញុំអត់សូវចេះសាំញុំទេ មនុស្សគាត់និយាយហើយ គាត់និយាយមួយម៉ាត់គឺបានការម៉ងណា គាត់និយាយហើយអត់សូវចេះនេះទេ។

ក៖ ចុះអ្នកមីងមានចងចាំ ឬក៏មានអនុស្សាវរីយ៍ជាមួយឪពុកម្តាយដែលមិនអាចបំភ្លេចបានដល់សព្វថ្ងៃណាមីង?

ខ៖ មាន មានកាលពីចង់និយាយថាមានការចងចាំនិងកាលពីឪពុកបែកពីម្តាយទៅ ប៉ាខ្ញុំបែកពីម៉ែខ្ញុំទៅអត់មានផ្ទះនៅពីជំនាន់ណឹងគេធ្វើ ផ្ទះយើងបោះជាប់និងដីឈើតូចៗ  
ចឹងណា ចាសបោះជាប់និងដីចឹងឪពុកខ្ញុំគាត់មានប្រពន្ធពីរគាត់មានប្រពន្ធចុងក្រោយ  
ចឹងណា គាត់មានប្រពន្ធមួយទៀតចឹងគាត់ចោលម៉ែខ្ញុំនិងខ្ញុំ ប្អូនខ្ញុំកាលមុខមានតែ២នាក់ទេ ចាសគាត់ទៅចោលពួកខ្ញុំ២នាក់ គាត់ចោលទុកឲ្យខ្ញុំនៅជាមួយម៉ែខ្ញុំក៏ម៉ែខ្ញុំអត់មានអីហូបចឹង គាត់តស៊ូទៅកាប់អុសដូចខ្ញុំជីវិតខ្ញុំនិងម៉ែខ្ញុំដូចគ្នា ជីវិតពួកខ្ញុំនៅតែក្នុងព្រៃដូចម្តាយ ម្តាយខ្ញុំគាត់ចេះជួសមោង គាត់ចេះធ្វើនំ ធ្វើបង្អែមបបរអីចឹងគាតលក់សម្រាប់កូនណាចាស តែថ្ងៃដែលគាត់ឈឺចាប់ដែលគាត់អត់មានរកអីលែងបាន ពួកខ្ញុំដូចនៅជំទើរៗគាត់ខ្ញុំរកអីលែងបាន គឺជីវិតគាត់ចូលអាយុគាត់៣៧ឆ្នាំ ម្តាយខ្ញុំ៣៧  
ណឹងពួកខ្ញុំអត់បំផុត អត់សឹងស្មារទោសសឹងតែដើរសុុំទានគេហូប អត់មែនទែនដល់ម៉ែខ្ញុំអាយុ៣៧ ណឹងឯងការឈឺចាប់ពួកខ្ញុំបំភ្លេចម៉ែខ្ញុំមិិនបានចំណុចណឹង ម៉ែខ្ញុំស្រដាប់ត្រដួសទោះបីអត់ឃ្លានប៉ុណ្ណាក៏ម្តាយខ្ញុំខ្ចីបុលជឿគេយកមកឲ្យកូនហូប មិនឲ្យកូនដាច់បាយហូបទេទោះបីអត់ប៉ុណ្ណាក៏ត្រូវតែមានអង្ករមួយកំប៉ុង សម្រាប់ឲ្យកូនបបរហូបដែរ ហើយបងប្អូនដល់ទៅ៤នាក់កាលណឹង ម៉ែខ្ញុំបានគ្រួសារបានប៉ាខ្ញុំបែកទៅបាន ម៉ែខ្ញុំគាត់បានគ្រួសារដល់ទៅ៣នាក់ ប្តីគាត់ទី១ក៏ទៅបាត់ ប្តីទី២ក៏គេទៅបាត់ ប្តីទី៣ម៉ែខ្ញុំដូចថា គាត់បានម៉ែខ្ញុំគាត់អត់ដឹងថាម៉ែខ្ញុំអត់ដឹងថាគេមានប្រពន្ធមានកូនចឹងណា ពេលដឹងក៏ម៉ែខ្ញុំសុុំគេចែកផ្លូវប្អូននៅមួយខែ ទើបតែឆ្លងទន្លេបានមួយខែណឹងការឈឺចាប់ពួកខ្ញុំនិងចិញ្ចឹមប្អូន តស៊ូដើម្បីប្អូនគ្រប់គ្នា រហូតដល់បច្ចុប្បន្នឥឡូវក៏ប្អូនខ្ញុំគេមានគ្រួសារអស់យើងក៏បែករៀងខ្លួនទៅក៏នៅធម្មតាៗ ចាសផុតការឈឺចាប់ណឹងមកមួយរយៈធំដែរ មកពេលបច្ចុប្បន្នឥឡូវដូចថា វាកម្លាំងដូចថាស្រស់ស្រាយគ្រាន់មិនដូចពីដើមណា ចាស។

ក៖ ចុះអ្នកមីងនៅចាំយាយតារបស់អ្នកមីងបានទេអ្នកមីង?

ខ៖ អត់បានចាំផងអត់ដែលឃើញមុខគាត់ផង។

ក៖ ទាំងសងខាង?

ខ៖ ចាស អត់ទាំងអស់បណ្តោយ។

ក៖ អ្នកមីងស្គាល់ឈ្មោះគាត់ទេអ្នកមីង?

ខ៖ ស្គាល់ដូចថាស្គាល់មិនច្បាស់ដែរដូចថាយាយខ្ញុំ ម្តាយប៉ាខ្ញុំនោះគាត់ឈ្មោះដូចជា ស្គាល់តែឈ្មោះគាត់ទេអត់ដឹងនាមត្រកូលទេ ឈ្មោះគាត់នោះឈ្មោះយាយរី។

ក៖ យាយរីជាម្តាយរបស់ឪពុក?

ខ៖ ចាស ម្តាយខាងឪពុកខ្ញុំ។

ក៖ ចាំតែម្នាក់ណឹងទេ?

ខ៖ ចា ចាំតែមួយប៉ុណ្ណឹងឯង។

ក៖ ៣នាក់ទៀតអត់ចាំ?

ខ៖ អត់។

ក៖ ចុះកាលអ្នកមីងកើតមកណឹងអត់ទាន់ពួកគាត់ទេ?

ខ៖ ចាសអត់ទាន់ផង ចង់និយាយថាកើតមកខ្ញុំទាន់គ្រាន់តែថាគាត់នៅដូចថាជម្លៀសមកឆ្ងាយចឹងខ្ញុំអត់មាននៅជិតគាត់ ប៉ុន្តែគាត់នៅស្រុកកំណើតខ្ញុំក៏ជម្លៀសមកឯណេះបាត់ ទម្រាំតែខ្ញុំធំគាត់ក៏លាចាកលោកទៅណាអស់ហើយ ទៅរៀងខ្លួនអស់។

ក៖ ប៉ុន្តែពួកគាត់ទាំង៤នាក់ណឹងក៏នៅពោធិសាត់ដែរត្រូវទេមីង?

ខ៖ ចាសនៅស្រុកជាមួយគ្នាទាំងអស់។

ក៖ ចុះស្វាមីរបស់អ្នកមីងមានឈ្មោះអ្វីដែរមីង?

ខ៖ ប្តីខ្ញុំណឹងគាត់ឈ្មោះខ្ញុំមានគ្រួសារ២ដែរណា ចាសគ្រួសារគាត់សួរពីគ្រួសារខ្ញុំមុនឬក្រោយ?

ក៖ បាទមុន ទាំងពីរ មុនសិនមក។

ខ៖ មុននោះគាត់ខូចហើយ ប្តីមុនខ្ញុំនោះគាត់ឈ្មោះស៊ុន សឿយ ដល់ប្តីខ្ញុំរាល់ថ្ងៃនេះចាន់ មឿន។

ក៖ ចុះប្តីមុនរបស់អ្នកមីងណឹង អ្នកមីងបានគ្នាកាលអាយុប៉ុន្មានដែរមីង?

ខ៖ ខ្ញុំអាយុ១៩ គាត់ជាង២០

ក៖ ហើយកាលណឹងបានរៀបចំដោយឪពុកម្តាយ ឬក៏រៀបចំឡើងដោយចិត្តខ្លួនឯងដែរមីង?

ខ៖ អត់ផងបានយកចិត្តខ្លួនឯងហើយខ្ញុំអត់បានរៀបចំអត់បានសែនប្រេនអីដូចគេទេគ្រាន់ថាកាលលុយយើងបានគ្នានៅស្រុកឆ្ងាយណាចឹងនៅខ្ញុំទៅរកស៊ីខ្ញុំស៊ីឈ្នួលគេនៅស្រុកឆ្ងាយ ទៅខ្ញុំបានគ្រួសារមកខ្ញុំអត់បានសែនក៏អត់បានការដែរ គ្រាន់ថាក្រុមគ្រួសារខ្ញុំអត់បានសែនអត់បានការ គ្រាន់ថាខ្ញុំមានលុយតិចតួចខ្ញុំជូនម្តាយ ធ្វើបាយសម្លរគោរពកិច្ចទៅវត្តអីចឹងទៅណា តែក្រុមគ្រួសារខ្ញុំបានគ្នាអត់បានសែនមានរៀបចំមែនតែក្រុមគ្រួសារខ្ញុំមានសុភមង្គល តែពួកខ្ញុំអត់សូវចេះឈ្លោះគ្នាទាស់ទែងគ្នាអីរំខានញាតិអ្នកស្រុកទេ។

ក៖ បាទអ្នកមីង ចុះកាលណឹងអ្នកមីងបានស្គាល់គ្នាដំបូង ឬក៏ស្រលាញ់គ្នាដោយរបៀបណាដែរបានស្គាល់គ្នាមីង?

ខ៖ អត់ដែលបានស្គាល់បានអីផងគាត់ឃើញភ្លាមគាត់ចាប់បណ្តោយទៅ អត់បានស្រលាញ់បាន ដូចថាមានការស្និតស្នាលអីដូចគេដូចឯងទេគឺឃើញភ្លាមគាត់ស្រលាញ់គាត់ចាប់តែម្តង។

ក៖ ចុះគាត់ណឹងជាអ្នកស្រុកកំណើតនៅឯណាដែរមីង?

ខ៖ អ្នកខាងពួក ខាងសរស្តម។

ក៖ បាទតែនៅសៀមរាបទេ?

ខ៖ ចាស ខេត្តសៀមរាបដែរ។

ក៖ ចុះអ្នកមីងបានជួបគ្នាជាមួយស្វាមីក្រោយណឹងរបៀបណាដែរមីង?

ខ៖ គ្រួសារខ្ញុំក្រោយណឹងប្តីខ្ញុំគាត់ស្លាប់បាន១ឆ្នាំ ចាសក៏ខ្ញុំបានគ្រួសារខ្ញុំក្រោយណឹងក៏អត់មានរៀបមានលុយសែនខ្លួនឯងដែរ ព្រោះចង់និយាយថាក្រុុមគ្រួសារខ្ញុំ ម៉ែក្មេកឪក្មេកគាត់អត់សូវពេញចិត្តយើងដែរចង់និយាយខ្ញុំមេម៉ាយប្តីខ្ញុំក្រោយគាត់កម្លោះ ចាសម៉ែឪគេមិនសូវពេញចិត្តយើងចឹងណាដល់ពេលរៀបចំសែនតិចតួចទេ ចាស់១០នាក់ ៤ ៥នាក់ចឹង តែក្រុមបងប្អូនខ្ញុំុប្អូនខ្ញុំអ្នកសែនឲ្យ ប្អូនខ្ញុំទី២បន្ទាប់ខ្ញុំគេធូរធារគេសំណំស្រនួនគេអ្នកសែនឲ្យខ្ញុំខ្លួនឯង ចាសស្រាប់តែពេលខ្ញុំមានកូនខ្ញុំ កូនខ្ញុំមិញ៣នាក់ប្រុសៗហើយខ្ញុំនិងគ្រួសារមុនមានកូនស្រីតែ១ទេ ដែលខ្ញុំមានគ្រួសារក្រោយមានកូនប្រុសដល់ទៅ៣នាក់ ចាស៣នាក់ណឹងបានខ្ញុំមានកូនចៅណឹងមកបានគាត់ចេះស្រលាញ់  
េចះ ដូចថាគាត់ចេះអាណិតខ្ញុំចឹងណា តែពីមុនគាត់អត់ស្រលាញ់អាណិតខ្ញុំទេ តែឥឡូវដូចថាក្នុង១០%ចឹងក៏គាត់មាន៣ ៤ឲ្យខ្ញុំដែរ គាត់មិនស្អប់យើងមិនពេញចិត្តដូចពីមុនណា ចាសគាត់មានចៅមានអីគាត់ចឹងទៅគាត់ ដូចថាទៅណាគាត់ចេះសួរនាំថាខ្ញុំទៅណាមានក្តីសុខ ឬក៏ម៉េចៗគាត់ចេះសួរនាំខ្លះ បើពីមុនអត់ទេ។

ក៖ ចុះអ្នកមីងសព្វថ្ងៃណឹងឥឡូវគាត់ទៅធ្វើការមែនការមែន?

ខ៖ គាត់អត់ធ្វើការទេ ប្តីខ្ញុំគាត់មានប្រពន្ធ២ ចាសគាត់ក៏មិនបាននៅជាមួយខ្ញុំដែរគាត់ទៅនៅជាមួយគេនោះយូរៗគាត់មកកូនម្តងចឹងមកខ្ញុំម្តងចឹងទៅណា បើថាជីវភាពខ្ញុំអស់ហើយវេទនា គឺយ៉ាប់ម៉ងនិយាយទៅក្រុមគ្រួសារខ្ញុំមានផលវិបាកច្រើន។

ក៖ បាទអ្នកមីង ចុះមកដល់សព្វថ្ងៃនេះតើនៅក្នុងជីវិតអ្នកមីង អ្នកមីងមានការសោកស្តាយអ្វីខ្លះដែរអ្នកមីង?

ខ៖ ដូចមិនសោកស្តាយអីផងអត់មានការសោកស្តាយអីអីប៉ុន្មានទេ ធម្មតាៗ នឹកឃើញថាការឈឺចាប់គិតក្នុងចិត្តខ្លួនឯងថា យើងអង្គុយឈឺចាប់ខ្លាំង ក្នុងដូចថាសុខភាពយើងក៏មិនល្អ ក្នុងសង្គមដែលយើងឈឺចាប់ហើយ យើងចង់និយាយថាអ្នកខ្លះគេឈឺចាប់ថាឃើញគេមានហេតុអីយើងអត់មាន ខ្ញុំអត់ឈឺចិត្តតូចចិត្តនិងវាសនាចឹងទេដូចថា តូចិចិត្តនិងវាសនាខ្លួនយើងថារកហើយហេតុអីក៏មិនទៅមុខដូចគេ យើងកាន់តែរកយើងកាន់តែអត់ នោះឯងគ្រាន់តែគិតប៉ុណ្ណឹងអត់មានបានទៅគិតអីធំដុុំថា ប៉ុន្តែគិតថាចិត្តមួយថា អស់សង្ឃឹមបើថាពាក្យអស់សង្ឃឹមមាន ហើយថាចំណាស់ប៉ុណ្ណេះទៅហើយ កូនក៏មានទាន់មានអីសមរម្យនិងគេ កូននៅតែដុនដាបយើងនៅតែដុនដាបយើងគ្មានដីមួយដុំចែកកូនទៅថ្ងៃអនាគត គ្រាន់តែតូចចិត្តនិងវាសនាខ្លួនឯប៉ុណ្ណឹងឯង បើថាឲ្យទៅតូចចិត្តគិតថាច្រណែន ឬក៏មានផលវិបាកអីផ្សេងៗអត់មានមានតែប៉ុណ្ណឹង ដូចថាផលវិបាកមកពីមុនឆ្អែតឆ្អន់ហើយឥឡូវដូចថា មកសម័យឥឡូវដូចខ្ញុំថាវាធនកណ្តាលទៅវិញលែងគិតថាពិបាកដូចមុនហើយ។

ក៖ បាទអ្នកមីង ចឹងមកដល់ទាក់ទងជាមួយចំណងចំណូលចិត្តអ្នកមីងម្តង តាំងពីក្មេងមកដល់ពេលនេះតើអ្នកមីងចូលចិត្តពិសារម្ហូបណា ឬក៏សម្លរណាជាងគេដែរអ្នកមីង? ចំណង់ចំណូលចិត្តអ្នកមីងណា?

ខ៖ ចាស ចំណង់ចំណូលចិត្តនោះ?

ក៖ បាទ។

ខ៖ បើថាភាគច្រើនខ្ញុំនិយាយវាចូលចិត្តតែប្រហុកខ្លាំងជាងគេបណ្តោយ វាចូលចិត្តដូចថា រាល់ថ្ងៃឈឺ ឈឺឡើងគ្រូពេទ្យប្រាប់កុំឲ្យហូប បងឯងកុំឲ្យញុំប្រហុក ចាសតែនិងពេទ្យណឹងឯងឈឺប៉ុណ្ណាមកដល់រំលងបាន៤ ៥ថ្ងៃ លួចសិនហើយលួចហូបសិន អត់ៗបានដូចថាម្ហូបអីមើលទៅដូចអត់ឆ្ងាញ់ចូលចិត្តតែអន្លក់ និយាយរួមទៅដូចជារបស់ណាដែលមានអន្លក់ដូចជាទឹកគ្រឿង ប្រហុក ខ្ញុំចូលចិត្តជាងគេ អន្លក់ទឹកគ្រឿងណឹង  
បណ្តោយ។

ក៖ បាទមីង ចុះពីមុខណឹងមីងប្រាប់ថាចូលចិត្តស្តាប់ចម្រៀង អ្នកមីងចូលចិត្តតារាចម្រៀងមួយណាដែរមីង?

ខ៖ ចូលចិត្តជាងគេមាន២ លោកតាស៊ិន ស៊ីសាមុត រស់ សិរីសុទ្ធា មកបច្ចុប្បន្នឥឡូវចូលចិត្តខ្មែរសុរិន្ទខ្ញុំ ចូលចិត្តខ្មែរសុរិន្ទ ពិរោះជាងគេហើយចូលចិត្តជាងគេ ចូលចិត្តទាំងស្តាប់ច្រៀង ចូលចិត្តទាំងរាំ លឺតែបទគេក៏ចូលចិត្តដែរ។

ក៖ បាទមីង ចុះមីងមានចេះលេងឧបករណ៍តន្រ្តីអ្វីទេមីង?

ខ៖ អត់សោះ អត់ចេះអីទាំងអស់។

ក៖ បាទចឹងកាលពីនៅក្មេង កាលពីនៅក្រមុំអីណាពេលភ្ជុំបិណ្ឌ ចូលឆ្នាំអីអីអ្នកមីងបានទៅលេងល្បែងប្រជាប្រិយខ្លះតាមវត្ត?

ខ៖ ធ្លាប់លេងលាក់កន្សែងបោះឈូង អារាំលោតអង្រេយើងអាង្រេអ៊ុក២ជាប់គ្នាចេះធ្លាប់លេង ទាញព្រាត់អីធ្លាប់ទាំងអស់។

ក៖ បាទមកដល់សព្វថ្ងៃនេះអ្នកមីងមានកូន និងចៅប៉ុន្មាននាក់ដែរអ្នកមីង?

ខ៖ ខ្ញុំមានកូន៤នាក់ មានចៅតែមួយទេ។

ក៖ បាទអ្នកមីង អញ្ចឹងមកដល់ចុងបញ្ចប់នេះតើអ្នកមីងមានអ្វីចង់ផ្តាំផ្ញើឬក៏ទូន្មានទៅកាន់កូនចៅជំនាន់ក្រោយរបស់អ្នកមីងទេ ថាតើពួកគាតគួរតែរស់នៅបែបណា ឬក៏ធ្វើជាមនុស្សបែបណាក្នុងសង្គមដែរមីង?

ខ៖ ខ្ញុំចុងក្រោយខ្ញុំសូមចង់ឲ្យកូន កូនដែលរស់នៅកូនខ្ញុំទាំងអស់និងចៅ ចង់ឲ្យធំទៅចង់ឲ្យមានអនាគតល្អ ហើយចង់ធ្វើអីឲ្យក្នុងសង្គមគេទទួលស្គាល់កុំធ្វើអីដែលខុសឆ្គង ហើយចង់ឲ្យកូនចៅណឹងរកស៊ីប្រកបមុខរបរណាដែលសុចរិត មិនត្រូវការឆក់ប្លន់ ឬក៏ធ្វើអំពើពុករលួយអីនៅក្នុងសង្គម ចង់ឲ្យកូនណឹងដូចថាមានសម្ពន័ភាពជាមួយញាតិជិតខាង កុំគេនិយាយស្តីអីមកពាក្យណាមិនសមរម្យ ត្រកួសបោះបោកលើចាស់ដ៏ទៃ ចាសចង់ឲ្យគោរពមនុស្សចាស់ ឬក៏ម៉ែឪបងប្អូនមនុស្សណាដែរគេ ចង់និយាយថាភាគច្រើនដែលគេធំជាង ចង់និយាយភាសាថាបើគេឃើញពន្លឺថ្ងៃមុនហើយយើង យើងត្រូវតែគោរពគេ មិនចង់ឲ្យកូនមានការឆ្គាំឆ្គង ត្រកួសបោះបោកសម្តីធំលើមនុស្សចាស់ ពាក់មានតែប៉ុណ្ណឹងឯងណាអូន។

ក៖ បាទមីង ចឹងខ្ញុំសូមអរគុណដល់់អ្នកមីងដែលបានចំណាយពេលវេលាសម្ភាន៍ជាមួយខ្ញុំមីងណា ខ្ញុំសូមជូនពរឲ្យមីងមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារណាមីងណា។

ខ៖ ចាស ចាស។